CELEX: 62007TN0274
Language: el
Date: 2007-07-19 00:00:00
Title: Υπόθεση T-274/07: Προσφυγή της 19ης Ιουλίου 2007 — Zhejiang Harmonic Hardware Products κατά Συμβουλίου

22.9.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 223/15
            
         Προσφυγή της 19ης Ιουλίου 2007 — Zhejiang Harmonic Hardware Products κατά Συμβουλίου
   (Υπόθεση T-274/07)
   (2007/C 223/24)
   Γλώσσα διαδικασίας: η αγγλική
   Διάδικοι
   
      Προσφεύγουσα: Zhejiang Harmonic Hardware Products Co. Ltd (Zhejiang, Κίνα) (εκπρόσωπος: R. MacLean, Solicitor)
   
      Καθού: Συμβούλιο της Ευρωπαϊκής Ένωσης
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τα άρθρα 1 και 2 του κανονισμού (ΕΚ) 452/2007 του Συμβουλίου, της 23ης Απριλίου 2007, στο μέτρο που αφορά τον προσφεύγοντα· και
            
         
               —
            
            
               να καταδικάσει το Συμβούλιο στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα, η οποία κατασκευάζει σανίδες σιδερώματος και τα βασικά μέρη αυτών στη Λαϊκή Δημοκρατία της Κίνας, ζητεί την ακύρωση του κανονισμού (EΚ) 452/2007 του Συμβουλίου, της 23ης Απριλίου 2007, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές σανίδων σιδερώματος, καταγωγής Λαϊκής Δημοκρατίας της Κίνας και Ουκρανίας (1), κατά το μέρος που τα εν λόγω μέτρα αφορούν αυτή.
   Προς στήριξη της προσφυγής της, η προσφεύγουσα ισχυρίζεται, πρώτον, ότι τα κοινοτικά όργανα παρέβησαν το άρθρο 2, παράγραφος 7, στοιχεία β' και γ', του βασικού κανονισμού (2), καθόσον η Επιτροπή υπέβαλε στο Συμβούλιο πρόταση για τη λήψη μέτρων αντιντάμπινγκ βασιζόμενη στην εσφαλμένη εκτίμηση ότι η προσφεύγουσα δεν ανταποκρίνεται στα προβλεπόμενα στο άρθρο 2, παράγραφος 7, στοιχείο γ', κριτήρια της οικονομίας της αγοράς.
   Δεύτερον, η προσφεύγουσα ισχυρίζεται ότι τα κοινοτικά όργανα παρέβησαν το άρθρο 20, παράγραφοι 4 και 5, του βασικού κανονισμού και το δικαίωμά της ακροάσεως, στο μέτρο που της δόθηκε προθεσμία έξι μόνο ημερών προκειμένου να απαντήσει στο αναθεωρημένο έγγραφο της Επιτροπής περί οριστικής γνωστοποίησης στοιχείων.
   Τρίτον, η προσφεύγουσα ισχυρίζεται ότι τα κοινοτικά όργανα παρέβησαν το άρθρο 8 του βασικού κανονισμού, καθόσον δεν έλαβαν υπόψη τις υποχρεώσεις για τις τιμές που προσφέρθηκε να αναλάβει η προσφεύγουσα.
   Τέλος, η προσφεύγουσα ισχυρίζεται ότι τα κοινοτικά όργανα παρέβησαν το άρθρο 5, παράγραφος 2, στοιχείο α', του βασικού κανονισμού, καθόσον δεν αποκάλυψαν την ταυτότητα του καταγγέλλοντος, με πρωτοβουλία του οποίου κινήθηκε η έρευνα που οδήγησε στην έκδοση του προσβαλλόμενου κανονισμού.
   
      (1)  ΕΕ 2007, L 109, σ. 12.
   
      (2)  Κανονισμός (EΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996 L 56, σ. 1).